Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 14, 25-35
*Nagy sokaság ment vele, és ő feléjük fordulva így szólt: 26Ha valaki hozzám jön, de nem gyűlöli meg apját, anyját, feleségét, gyermekeit, testvéreit, sőt még a saját lelkét is, az nem lehet az én tanítványom. 27Ha valaki nem hordozza a maga keresztjét, és nem jön utánam, az nem lehet az én tanítványom. 28Mert ki az közületek, aki tornyot akar építeni, és nem ül le előbb, és nem számítja ki a költséget, hogy telik-e mindenre a befejezésig? 29Nehogy – miután alapot vetett, de nem tudta befejezni – gúnyolni kezdje mindenki, aki látja, 30és ezt mondja: Ez az ember építkezni kezdett, de nem tudta befejezni. 31Vagy ha egy király elmegy, hogy harcba bocsátkozzék egy másik királlyal, vajon nem ül le előbb, és nem tart tanácsot arról, hogy szembeszállhat-e tízezer élén azzal, aki húszezerrel jön ellene? 32Mert ha nem, akkor követséget küld, amikor az még távol van, és megkérdezi a békefeltételeket.**33Így tehát, aki közületek nem mond le minden vagyonáról, az nem lehet az én tanítványom. 34Jó a só, de ha elveszti az ízét, hogyan tudják azt visszaadni? 35Sem a földre, sem a trágyadombra nem való: tehát kidobják. Akinek van füle a hallásra, hallja!*

Jó alapra épített Gyülekezet!

Gyakran mondom, hangsúlyozom, hogy nem bonyolult a keresztény hit, hogy Jézus igen egyszerű dolgokat fogalmaz meg felénk, hogy a Szentlélek által megszólaló elhívás igenis érthető. Ehhez képest ma hadd mondjam azt, hogy bár mindez igaz, - továbbra is állítom, hiszem -, mégis ki kell mondjuk azt, hogy könnyűnek viszont mindez nem könnyű. Ez pedig nem önellentmondás, hiszen attól, hogy valami érthető, egészen konkrét, egyszerű elven működő, a gyakorlati megvalósítása még lehet nehéz. Jó példa lehet erre a Rubik kocka, aminek a működésében, a céljában semmi bonyolult nincs, hiszen tekergetni kell csak és elérni, hogy minden oldalon csak azonos színek szerepeljenek. De a megkeveredett színeket helyre forgatni, - (összekuszált Rubik kocka felmutatása) - már nem ilyen könnyű a gyakorlatban, hiszen tudás, ismeret és koncentráció, azaz odaszánt figyelem és fegyelem is kell hozzá. Biztos, hogy mindenkinek van lehetősége „kirakni”, technikailag senkinek sem lehetetlen, de nagyon sokan feladják, vagy inkább bele se fognak. És igen, van, aki hosszabb, van aki rövidebb idő alatt jön bele, de az biztos, hogy meg lehet csinálni. Ma a Rubik kocka kirakásának a világrekordja alig több, mint 3 másodperc.
Krisztus követése hasonló. No, nem abban, hogy 3 másodperc alatt megvalósítható, de abban igen, hogy egyszerre igaz, hogy nem bonyolult, nem könnyű, de senkinek sem lehetetlen.
Az elmúlt vasárnapokon a szeretet szava szólalt meg az igéből törvényként is, ami még az ellenség szeretetére is kötelez, ma pedig azzal indít Jézus az igében, hogy: *„Ha valaki hozzám jön, de nem gyűlöli meg apját, anyját, feleségét, gyermekeit, testvéreit, sőt még a saját lelkét is, az nem lehet az én tanítványom.”*. Nagyon kemény szavak ezek. A kis érzékeny, irgalomra, elfogadásra ácsingózó lelkünknek bizony kifejezetten sok is. Szeretünk sokszor inkább visszatérni gyorsan azokhoz az igékhez, amik olyan szépen csengenek és könnyedén szivárvány színekben öltöztethetőek, és az ehhez hasonlókról inkább megfeledkezni. De ma itt van előttünk, nem kerülhetjük ki, bele kell ütközzünk és meg kell ütközzünk rajta, hogy Krisztus mondja ki: van olyan, amit meg kell gyűlölnöd. Nincs tolerancia, meg szürkezóna, vagy ahogy Ő is fogalmazott két felé sántikálás.
És máris könnyen azt mondjuk mi is, hogy akkor nem is olyan egyértelmű, hogy mire is indít Jézus. Akkor én is inkább kedvem szerint egyszer így – egyszer úgy értelmezem a szeretetet, a kegyelmet. Vagy eleve inkább hagyom én is az egészet, félre teszem a hitemet, mint a Rubik kockát, mert nem is olyan könnyű, nem is az a mézes-mázos szirupszeretet a keresztény tanítás, mint elsőre hittem.
Nem állította senki, hogy a gyakorlatban könnyű a hit, nem állította Krisztus se, hogy az Ő követése egy egyszerű pár hetes tanfolyammal elsajátítható, aminek a végeztével lengetheted a papírodat, hogy te már hitelesített keresztény vagy. Azt mondja mai igénkben is: *„Ha valaki nem hordozza a maga keresztjét, és nem jön utánam, az nem lehet az én tanítványom.”*. Igen, a kereszthordozás bizony nem könnyű, főleg a Krisztushoz hű kereszthordozás. És bár ez képletes megfogalmazás, de a mindennapjainkban is érezzük ennek a jelentését, hogy bizony komoly súlya van a keresztjeinknek, főleg, ha ténylegesen, felelősséggel vállaljuk és úgy hordozzuk. Sokan roskadnak össze és a hitbe. A Megváltóba való kapaszkodás helyett, inkább a földre dobják a keresztjeiket és szó szerint menekülnek előle. És hova jutnak? Életválságokba, depresszióba, gyűlölködésbe és sértődöttségbe, függőségekbe, reménytelen bujdosásba a felelőségük, az elhívásuk elől.
Úgyhogy igen, nagyon igaz, hogy az alap nélkül nem fog állni a torony, illetve a meggondolatlan döntések és fogadkozások pedig bukáshoz fognak vezetni. Nem lehet nagy mellénnyel Krisztus követőjévé lenni, mert annak bukás lesz a vége. A melldöngető, felsőbbrendűséget hirdető, vagy csak megélő kereszténység mindig elbukott, mert előbb, vagy utóbb, de mindig tönkre tették a jó alapot. Jó, biztos, áldott tervezéssel létrejött alap nélkül pedig hiába a „hűbele Balázs” módon ideig-óráig működő kereszténykedés – és most szándékosan mondom ilyen „csúnyán” – hiába a fellángoló rajongás, az ki fog hűlni, el fog laposodni és semmivé lesz, bukás lesz. Ahogyan a régi reklám mondja: Alap kell – Fundamenta/um – alap, amelyre építhetünk. Ez az alap, a sarokkő, - ha ige szerint tetszik inkább - , az pedig, ahogy már az Ószövetség is, de az apostolok szó szerint mondják, egyedül Krisztus lehet. Tisztán, sértetlenül, minden mástól mentesen Krisztus. Ha nem erre a letisztult, tökéletes alapra építünk, akkor billegni fog az egész. Mindegy, hogy egy kicsit hozzáteszünk, vagy egy kicsit lebontunk belőle, az már féloldalas lesz és bizony akkor elkerülhetetlen, hogy dőlni fog minden.
Jézus éppen ezért az igevers elején nem arra bíztat, hogy hagyd el a családod, hogy tagadd meg őket, hanem arra, hogy bárhonnan is jön az életedbe ez a jó alapot rontó, romboló kísértés, még akár a saját családodból, a legközvetlenebb szeretetközösségeidből is, akkor is vállald fel a nagyon éles határhúzást! Ami gonosz, ami romlásba, összeomlásba visz, azt gyűlöld meg! Nem kell tolerálni, nem kell filozofálgatni, nem kell egyedi elbírálásban részesíteni, hanem csak kimondani, hogy ami rossz, az rossz. De ez nem lehet ítélkezéssé, hiszen ez sosem a másik ember ellen irányul. Nem a szüleidet, nem a testvéredet, nem a szomszédodat, vagy nem önmagadat kell megutálnod, hanem a bűnt. A bűn az, a világ Istentől elfordító kísértése az, ami eltántorít az Úrtól, azt kellene megtagadnom. Ne személyesítsük meg hamisan ezt. Akár személyekkel, akár olyan dolgokkal, mint a pénz, vagy az alkohol, vagy a munka szeretete. Nem ezek a bűnök, ez félre magyarázás! Nézzünk Jézusra: szerette Máriát, még ha nem is volt tökéletes ember; fizetett pénzzel, nem lázított ellene, hiszen még az adót is megadta; ivott bort, sőt gondoljunk a vízből bor csodájára; nem vetette meg a munkát, hiszen épp ő készteti a tanítványokat, hogy halásszanak, vagy nézzünk akár Pál apostolra, aki nem volt rest sátorkészítésből, a „civil” foglalkozásából fenntartani magát, ha épp arra volt szükség. Nem testvérek, ne tévedjünk el, ezeket nem kell gyűlölni alapvetően, de mindent gyűlölnünk kell, ami valóban az Isten megtagadására, a keresztünk letételére és a hamis, könnyebbnek tűnő utak keresésére buzdít, legyen az bármi, vagy bárki.
Mai igénkben azt mondja Jézus: *„Így tehát, aki közületek nem mond le minden vagyonáról, az nem lehet az én tanítványom.”*. Nem bűn a vagyon, de ha nem tudsz róla lemondani Krisztusért, ha minden előtt az van az életedben, akkor bűnben vagy. Ugyanígy nem bűn szeretni és ragaszkodni a családodhoz, nehogy így értsük! De ha a Megváltó Úr elé helyezed őket, ha inkább elfordulsz Istentől, csak, hogy nekik megfelelj, akkor már bűnben vagy.
És így tovább ez – kis túlzással – bármire igaz. Szabad vagy, szabad vagy a szeretetre, szabad vagy hogy élvezd a mai napod, szabad vagy, hogy örömben és békességben élhess, szabad Krisztus követésére, a hitre. Éppen ezért nagyon fontos, hogy értsd meg, lásd meg, hogy mi az, ami már nem szabadság, hanem megkötözöttség lesz az életedben és azt távolítsd el magadtól!
*„Jó a só, de ha elveszti az ízét, hogyan tudják azt visszaadni? Sem a földre, sem a trágyadombra nem való: tehát kidobják.”* – A minket megtartó és belénk plántált szeretet, a hit szabadsága jó és hatalmas felelősségünk a világban. De ha ízetlenné, vagy hadd mondjam most így ízléstelenné válik, akkor kidobás, elvetés a sorsa. Ha mi sem jó ízű, Krisztushoz hű, kereszt hordozó keresztényekké, hanem ízléstelen Istent gyalázókká, tagadókká válunk a tetteinkkel, szavainkkal, gondolatainkkal, a roncsolt hit-alapunkkal, akkor ugyanaz vár ránk is: még a trágyadombra se való, így kidobják, még a mennyei Atya házának a közeléből is eltávolítják. Ahogy Jézus mondja: az ilyen ember hiába fog arra hivatkozni, hogy de hát Ő ismeri Jézust, a törvényeket, a hagyományokat, Ő azt fogja mondani róla: nem ismerlek, semmi közöm hozzád.
Nem könnyű a keresztünket hordozni, nem könnyű az elhívásunkhoz hű élet, nem könnyű Krisztust hordozni a világban, a személyes életünkben. Nem könnyű, de nem érthetetlen a feladat, az ige, nem lehetetlen senki számára se. És miért mondhatom ezt ennyire biztosan? Mert Isten nem magasra teszi a lécet és nézi, hogy kinek sikerül megugrani, hanem Ő, a mindenható Úr ajánlja fel, hogy átemel a léc felett, ha te elfogadod Tőle. Ő erősít meg a kereszthordozásra, neked csak hűséggel akarnod, vágynod kell a Krisztust követő élet valóságát és kérned a megváltást, a kegyelmet.
Krisztus lép értünk, lép érted, ha hagyod, akkor átveszi a térdet rogyasztó súlyt, helyre állítja a megrongált alapot érted, ha hittel kéred. Talán te nem tudod kirakni a Rubik kockát az életedben, de ha Istenre bízod, ha hiszed az irántad való szeretetét, akkor hidd el, hogy minden a helyére kerül – (helyre állított Rubik kocka felmutatása) – és Isten jó rendje, az Ő kegyelme fog uralkodni az életeden és megtartani téged a jó alapon. Így legyen! Ámen